Mercedes-AMG GLA45 on linnamaastur maailma võimsaima tootmises oleva 4-silindrilise mootoriga
Mercedes-AMG lisas oma ridadesse äsja uue auto, milleks on kõige väiksem linnamaastur, mida Mercedes-Benz pakub. Omas klassis on tegu võimsama sõidukiga, mida osta saab.
Luukpärad kaovad ja kompaktsed linnamaasturid tekkivad asemele. Seega peab sama trendi järgima ka Mercedes-Benzi kõige äkilisemaid sõidukeid valmistav AMG-osakond ja valmis ongi saanud GLA 45 ja GLA 45 S.
GLA on tehniliselt identne A45 ja A45 S luukpäradega ja saab ka sama mootori. 2-liitrine, 4-silindrine turbomootor on võimsaim omalaadne, mis tootmises on ja saab tagasihoidlikuma mudeliga 387 hj. Pisut kiirem GLA45 S omab sama mootorit, kuid sedapuhku lausa 421 hobujõuga.
Muidugi saavad mõlemad GLA45 variandid Mercedes-Benzi 4Matic+ nelikveo ja 8-käigulise automaatkasti. Kiirendus seisust sajani võtab aega vaid 4,4 sekundit tavalise ja 4,3 sekundit S-variandi puhul.
Nagu ka tavaline Mercedes-Benzi GLA mudel, on tegemist sisuliselt pisut kõrgemal istuva A-klassi luukpäraga. Erinevuseks on ka mõned “maasturlikud” plastmassist detailid ümber rattakoobaste ja stangede peal.
Tavalisi GLA-mudeleid ja AMG-varianti eristavad, nagu ikka, omajagu sportlikke detaile. Suuremad veljed ja pidurid, valjem väljalaskesüsteem, sportlikumad esi- ja tagastanged ning muidugi ka tagatiib. Interjööris leiab ka sportlikud korvistmed ja kontrastseid õmblusi.
Kuigi hindu pole hetkel veel avaldatud, on kindlasti GLA45 ja GLA45 S mõni tuhat eurot kallim, kui A45 ja selle S variant. Seega kindlasti peaks arvestama summaga, mis ületab 55 000 eurot.